Papersnake/gushiwen huggingface dataset:
剑外即景
李星沅（清代）

夕阳摇影上鞭丝，剑外匆匆策马时。宿酒千年沈费墓，残烟一带冷笑祠。

石如老衲多粗熊，山作奇峰要好诗。桧柏阴阴解留客，翠云廊畔晚风吹。
又菊四咏 其二 老僧衣
孙传庭（明代）

飞锡篱边日欲斜，遗将破衲冷霜华。远公旧在渊明社，释氏应霜隐逸花。

不分禅心常寂寞，故教秋色满袈裟。何当收向维摩室，笑指诸天落晚霞。
谏院题名记
司马光（宋代）

古者谏无官，自公卿大夫，至於工商，无不得谏者。汉兴以来，始置官。
夫以天下之政，四海之众，得失利弊，萃於一官使言之，其为任亦重矣。居是官者，常志其大，舍其细；先其急，后其缓；专利国家而不为身谋。彼汲汲於名者，犹汲汲於利也，其间相去何远哉！
天禧初，真宗诏置谏官六员，责其职事。庆历中，钱君始书其名於版，光恐久而漫灭。嘉祐八年，刻於石。后之人将历指其名而议之曰：“某也忠，某也诈，某也直，某也曲。”呜呼！可不惧哉！
谒衡岳庙遂宿岳寺题门楼
韩愈（唐代）

五岳祭秩皆三公，四方环镇嵩当中。
火维地荒足妖怪，天假神柄专其雄。
喷云泄雾藏半腹，虽有绝顶谁能穷？
我来正逢秋雨节，阴气晦昧无清风。
潜心默祷若有应，岂非正直能感通！
须臾静扫众峰出，仰见突兀撑青空。
紫盖连延接天柱，石廪腾掷堆祝融。
森然魄动下马拜，松柏一径趋灵宫。
粉墙丹柱动光彩，鬼物图画填青红。
升阶伛偻荐脯酒，欲以菲薄明其衷。
庙令老人识神意，睢盱侦伺能鞠躬。
手持杯珓导我掷，云此最吉余难同。
窜逐蛮荒幸不死，衣食才足甘长终。
侯王将相望久绝，神纵欲福难为功。
夜投佛寺上高阁，星月掩映云曈昽。
猿鸣钟动不知曙，杲杲寒日生于东。
晚春
戴复古（宋代）

春来涉几日，又到落花时。
老面羞看镜，愁怀强作诗。
雨墙蜗篆古，风树鸟巢危。
有客适相过，樽前一局横。
彦文见和谨用韵作二首 其二
程俱（宋代）

知公探理窟，玉检袐琼书。宴坐超三界，灵光洞九墟。

折腰怜五斗，舐痔笑多车。定起时游戏，新诗锦不如。
再赋
洪适（宋代）

月在云中破镜昏，几时清影散林村。杖藜难去寻渔艇，洗盏无因续蚁樽。

竹叶弄风添秀色，榴花带雨露啼痕。不如暮捲珠帘醉，唤取佳人笑拊盆。
重过南园
梅尧臣（宋代）

谁作此园为宴喜，而今乐事已难并。
佳人去後门长锁，蔓草离离上古城。
九日饮同年何公南书斋
戴亨（清代）

严风驱雁尽南飞，枯坐萧斋怅落晖。凤阙恩沾桑落赐，龙山兴与菊花违。

难期地缩壶公杖，却忆尊开靖节扉。深荷主人情缱绻，天涯欢笑亦如归。
雨过净慈寺契原山堂听岭云上人弹琴
杭世骏（清代）

萧条桫椤林，一雨转清绝。颖师净名室，孤影澹行迹。

棱棱木叶衣，瘦骭遮不没。余事出声闻，结想渺林樾。

散作一指禅，触响动超忽。七条泠泠弦，不与山水隔。

晚花萎无香，幽径艳还灭。天高风露澄，戒缚破枯寂。

潭潭木石心，钩拨见古拙。老猿蹑月听，遥峰堕空碧。
以同心之言其臭如兰为韵寄李子先
黄庭坚（宋代）

吾子有嘉德，譬如含薰兰。
清风不来过，岁晚蒿艾间。
古来百夫雄，白首在涧盘。
非关自取重，直为知人难。
又和二绝句
杨万里（宋代）

一冬寒不到深山，岂有春来更会寒？
幸自趁晴行脚好，却嫌沙入破鞋间。
题同里童珏夫
叶长龄（清代）

幽泉细石泻泠泠，风格居然到四灵。一缕秋烟袅愁绪，可怜赢得鬓星星。
自题木假山
喻良能（宋代）

根干轮囷蔽马牛，何年飘泊寄沧洲。
幽岩邃壑渔罾得，百巧千奇云浪锼。
好唤老泉来作记，肯将居士与同游。
毕宏韦偃丹青妙，画得天然意绪不。
六月五日集英殿策士从官待宣于内军器库廓
洪咨夔（宋代）

汉廷与目策英豪，投钓知谁首掣鳌。
百日红莲纶阁迥，万年枝掣禁城高。
内廓坐永风生席，辇路归迟月映袍。
西抹东涂浑忘却，一絇短雪不堪搔。
题姜尧章旧游诗卷
王炎（宋代）

出郭栽花涉小园，归调琴谱辑诗编。
少年豪健今揫敛，休羡骑鲸李谪仙。
偈颂一百三十六首 其九十八
释惟一（宋代）

集云不会禅，不会道。横画不识，竖画不晓。日里三餐，夜后一觉。

竖来老且病，转见不唧𠺕。裙子褊衫个也无，袈裟形相些些有。
偈五首
释道行（宋代）

云笼岳顶，百鸟无声。
月隐寒潭，龙珠自耀。
直得石梁忽然大悟，石洞顿尔心休。
虚空开口作证，溪北石僧点头。
诸人总在这里瞌睡，笑杀陕府铁牛。
病中作
杨时（宋代）

寄形一榻日蘧然，倚杖支颐髻指天。
莫逆过门无子祀，时来鉴井自跰跹
菩萨蛮·阑风伏雨催寒食
纳兰性德（清代）

阑风伏雨催寒食，樱桃一夜花狼藉。刚与病相宜，锁窗薰绣衣。
画眉烦女伴，央及流莺唤。半晌试开奁，娇多直自嫌。
白纻曲
刘铄（南北朝）

仙仙徐动何盈盈，玉腕俱凝若云行。佳人举袖辉青蛾，掺掺擢手映鲜罗。

状似明月泛云河，体如轻风动流波。
山居杂诗九十首 其三十四
曹勋（宋代）

流泉堕石壁，清韵传幽林。讵知水石韵，可契琴筑音。

支筇听之久，凉风吹衣襟。更待月下来，同我清夜吟。
挽虞丞相
王质（宋代）

一德风云会，千秋海岳灵。中涵天度量，外峙玉仪形。

人物如三代，文章似六经。嘉谋调药石，伟望振雷霆。

二水盘明镜，三嵎揭秀屏。天心开俊杰，世路化畦町。

采石交绥急，参谋揽辔停。舟中掬晋指，屋上建秦瓴。

帝座忧回喜，邦人醉得醒。江声鸣历历，图画俨亭亭。

蜀道驰宣诏，函关寖启扃。希文初遇吕，平仲卒逢丁。

直北烟都歇，居东雨载零。野随裴令绿，竹为武公青。

宇宙倾风采，朝廷迟典刑。三边频仗节，七府遍移厅。

坚重车方轨，光新刃发硎。事融汤里雪，物转手中瓶。

杞梓充庭茂，芝兰满甸馨。宝奁森漆栗，乐笼富参苓。

幽士宁悲鵩，该儒总识鼮。输怀情缱绻，接语步竛竮。

岩壑多空帐，江湖少带笭。姚崇资倜傥，葛亮意丁宁。

秀气横连霍，洪恩沇溢荥。德威驯虎兕，道力化蝗螟。

烽燧寒边堠，桑麻蔽远坰。农熙牛𧥄𧥄，兵劲马駉駉。

雁泽宽心驻，龙沙侧耳听。檄囊停插羽，纶阁缓摇铃。

周廪仍多黍，尧阶再产蓂。长杨荒御宿，茂草鞠虚囹。

忽化双林火，俄流五丈星。更生游佛国，中卫立仙庭。

陵寝稽朝洛，王师寖度泾。萧何虽镇蜀，韩信未踰陉。

鹤踞新华表，鲸归旧紫溟。月明空皎皎，风远但泠泠。

蚤岁蒙推奖，多时备使令。盘餐传舴艋，茵吐溅篁箳。

追琢参群玉，调和作五鲭。自从悲殄瘁，谁弗念伶俜。

道路纡脩阻，音尘堕杳冥。口呿惟墨墨，头点自惺惺。

发白心随老，灯青目不瞑。有声号井络，无路挽车軨。

睿意思元老，徽章播大廷。云台先邓禹，烟阁重房龄。

未解联温赞，何劳勒固铭。孙多骐骥骨，子悉凤凰翎。

生死虽无憾，哀荣不忍聆。一从云隔汉，两见水漫汀。

飞梦风翻絮，浮生浪捲萍。西尘黯沈日，双照泪荧荧。
颂古二十四首
释宗演（明代）

有句无句，如藤倚树。
打破油瓮，讨甚老鼠。
楖栗横担不顾人，直入千峰万峰去。
暮春游柯市人家有作
张耒（宋代）

桃李虽云过，林塘老景浓。
幽花冠晓露，高柳旆和风。
草木家家秀，沟壑处处通。
况闻如雨足，高枕待年丰。
题韶州宣溪亭
刘弇（宋代）

片帆西下泊江亭，风物萧疏惨暮程。山色尚凝迁谪恨，溪流犹泻怨嗟声。

一朝逐客仙舟过，万古行人玉箸倾。不待鹧鸪啼落日，自然临景易牵情。
议狱诗 其二十二
皇甫汸（明代）

宽身本无仁，报怨宁有德。匹妇袭不忘，何况武夫力。

矢勿共戴天，安肯同中国。先王以民成，乃谨调人职。

书之未可训，推刃岂遑息。春秋大九世，卧薪甘胆食。
自和
梅尧臣（宋代）

陶公种五柳，华氏戏五禽。
达性与养生，共得古人心。
佳果能御暑，致之意何深。
河朔存故事，助饮莫惮斟。
中秋郊送龙节 其一
陈仁锡（明代）

使命光生貔虎台，中天玉树尽花开。满城喧鼓尊王事，五采流霞绣上台。
法曲第二（小石调）
柳永（宋代）

青翼传情，香径偷期，自觉当初草草。未省同衾枕，便轻许相将，平生欢笑。怎生向、人间好事到头少。漫悔懊。

细追思，恨从前容易，致得恩爱成烦恼。心下事千种，尽凭音耗。以此萦牵，等伊来、自家向道。洎相见，喜欢存问，又还忘了。
题龚雪心白描罗汉卷
成鹫（清代）

雪心老人身姓龚，自称画禅非画工。游丝白描擅能手，千卷万轴无雷同。

昔曾见翁写罗汉，今见罗汉如见翁。翁与罗汉一而二，伸纸挥毫事游戏。

恢恑谲怪皆有神，神运心兮心运臂。最初幻作伟丈夫，高坐师王擎钵盂。

复次幻作老缘觉，摄受和南无住着。复次幻作降幺么，小鬼大鬼肩相摩。

复次幻作擎宝塔，塔重塔轻无定法。复次幻作憨长汀，儿戏场中笑不停。

复次幻作痒和子，背触翻身声洞耳。复次幻作般舟定，合掌跏趺泯喧静。

复次幻作声闻僧，手持贝叶翻金经。复次幻作梵宫殿，指端涌出云端现。

天上人间注目看，聋盲喑哑交钦羡。复次幻作洛伽山，一道神光万古閒。

善财渴仰观自在，有人端坐竹林间。复次幻作大化主，缨络严身持宝杵。

鹿苑高僧补衲衣，药炉童子烧香炷。后来伏虎并降龙，狞貌慈颜指顾中。

虎鬼龙神各皈命，旁观仰首空瞪瞢。受楮先生长八尺，中间钜细穷幽颐。

不分缁素及髦倪，岂辨溪山声与色。七条衣，六环锡，行住随身俱委悉。

铁轮如意钵多罗，只手提携只手搦。动者动，植者植，情与无情含八识。

一时摄入白毫端，万象森罗明历历。雪心雪心将无庸，打翻跟斗还虚空。

一回开卷一回笑，笑到慈氏离天宫。
对梅有作六首
赵蕃（宋代）

寥落江山无故人，见梅忆著故园春。
水南水北寻诗地，想见风流一幅巾。
颂古十首
释端裕（宋代）

高堂公子醉双陆，乱撒明珠发异光。
一掷输赢谁辨得，满盘骰子不成双。
游云顶院和徐叔子韵
陈傅良（宋代）

老大生憎儿女态，更无春怨与秋悲。略将杯酌随宜具，剩有溪山取次嬉。

爱客不妨兼泛泛，论文何苦太奇奇。况曾窥得尊生术，通昔蒲团日一炊。
奉和御製读五代晋史
夏竦（宋代）

子文怀妙识，奥学洞天常。
恬淡游莲幕，谦虚践玉常。
至仁周僕御，大雅变词章。
慎默诚无怠，危机可尽防。
灌圃
陈文蔚（宋代）

少日尝嗤稼圃非，近来闲听老农知。
世间机械从来耻，不惮晨昏抱瓮疲。
咏史上·子思
陈普（宋代）

俎豆迂疏仁义迟。上传下授统如丝。
荐才莫讶非家法，救世宁无烂额时。
诗酒琴人例多薄命予酷好三事雅当此科…成狂咏聊写愧怀
白居易（唐代）

爱琴爱酒爱诗客，多贱多穷多苦辛。中散步兵终不贵，

孟郊张籍过于贫。一之已叹关于命，三者何堪并在身。

只合飘零随草木，谁教凌厉出风尘。荣名厚禄二千石，

乐饮闲游三十春。何得无厌时咄咄，犹言薄命不如人。
望吴岳呈王使君拟山
吕谦恒（清代）

吴岳高寒蔽蜀门，巡檐跂望肃心魂。地形近接关山脉，礼秩遥心太华尊。

众壑云雷生白昼，中峰星宿落黄昏。凌风欲蹑王乔舄，玉粒丹砂信可扪。
和不愚兄庵颂三首 其二
饶节（宋代）

四海归来坐太平，莫令华雨恼空生。归云无事朝犹卷，老马休空夜不鸣。

胜处林泉九节杖，闲中日月二升铛。晓来乞火打庵户，想见春风一梦惊。
行路难
邹缉（明代）

请君勿言苦，我歌行路难。世事有反覆，人心若波澜。

布衣扼夺有相位，祸仇起自杯酒间。君不见昔时山东一匹夫，读书往往轻凡愚。

谈笑强于唐举相，摇鞭西入咸阳都。一言啖秦王，再言扼范雎。

黄金束带高堂居，风云变态生须臾。君不见魏其都位汉公有，灌夫意气排汉廷。

武安本在门下列，拜伏跪起呼父兄。一朝宠据津要地，旧时意态宁复生。

窦婴既失势，颍水亦不清。狂呼骂坐何足惊，咸阳市上殊无情。

行路难，行路难，人生自古有如此，何须局促增叹声。
谢章伯益惠砚
曾巩（宋代）

人生对门东西陌，口耳一间心谁传。况乃天地相去远，一在南海一在燕。

古今万世复万世，彼亦居下此在前。是非得失错且繁，以情相话何由缘。

造化岂不大且渊，到此缩缩智且悭。圣人智出造化先，始独俯仰模坤乾。

一人诘曲意百千，以文写意意乃宣。简书轴载道相联，驰夷走貊通百蛮。

羲皇向今谷屡迁，言语应接旦暮间。圣人不死术以此，又与其类殊蚑蠕。

外之君臣内父子，仁义礼乐定笔端。砚与笔墨乃舟船，论功次第谁能攀？

伯益于文敏且颛，字向纸上生戈鋋。与砚出入宜不捐，胡乃贽我璧弃泉。

作诗知砚功小大，报不充赐心焦然。
即席重赋且约再游二首
陈与义（宋代）

诗情不与岁情阑，春气犹兼水气寒。
怪我问花终不语，须公走马更来看。
共知浮世悲驹隙，即见平波散芡盘。
得一老兵虽可饮，从今取友要须端。
圩丁词十解
杨万里（宋代）

河水还高港水低，千枝万泒曲穿畦。
斗门一闭君休笑，要看水从人指挥。
使金
傅諴（宋代）

霜明玉节映寒流，马渡芦沟向上头。
万里河山观古塞，百年荆上叹神州。
要临瀚海铭燕石，石上新亭作楚囚。
多少遗民思旧俗，可怜金帛岁包羞。
为江阴伍教谕题葡萄三首 其二
倪谦（明代）

秋冷骊龙卧，高垂颔下珠。紫驼银瓮里，遥想出天厨。
南乡子
汪莘（宋代）

茅舍起疏烟。家在寒溪阿那边。修竹当篱梅当户，萧然。问是尧天是葛天。

风雨入新年。惟恐春阴咽管弦。绿酒一樽歌一曲，人传。不属天仙属散仙。
送周天和学谕以次十一人赴省试
邹浩（宋代）

日月交光万国同，群英无复叹途穷。长松竟拔徂徕雪，骏马争驰冀北风。

黄卷论心窥圣域，青云携手赴王功。归来协气充闾里，好是邦人识頖宫。
汉宫春（生日词）
程大昌（宋代）

万六千年，是仙椿日月，两度阳春。根柯不随物化，那有新陈。戏夸悠久，借时光、惊觉时人。道历管，阶萤万换，悠然唤做逡巡。

老我百无贪羡，羡天芳寿种，掩冉三辰。谢他流年甲子，已是重轮。人间春狭，只九旬、斗柄标寅。更拟向，椿枝倚数，十分取一为真。
边辞 其一
费锡璜（清代）

四月春风不度辽，边城气候迥萧条。黄金台上花都落，长白山头雪未消。
次韵陆敦礼留题皇华驿二首 其一
李纲（宋代）

貂裘端恐敝缁尘，勇向明时乞得身。却拥紫荷来握节，遥知白鹿已随轮。

棣华辉映蕃宣地，篇什流传放逐人。只恐晋江难久驻，为将直道福生民。
冬晴与子坦子聿游湖上
陆游（宋代）

湖边细霭弄霏微，柳下人家昼掩扉。
乘暖冬耕无远近，小舟日晚载犁归。
记草木杂诗七首 其三 紫竹
朱松（宋代）

新移紫玉干，罗列才十馀。枝叶一何病，意色惨不舒。

旱久土膏燥，抱瓮愁仆夫。虽无樵苏厄，苦欠雨露濡。

我来侣鱼虾，沧溟在阶除。月窗泻水墨，天风韵虚徐。

谁言居无友，此君良不疏。三年为主人，箨孙定纷如。

他时报安否，谁寄青泥书。
次韵杨枢视圩游隐静
陈造（宋代）

劝相江糜畚锸忙，却回小队访山房。
松风不约炉烟直，昼晷潜随僧话长。
政外辍闲知有味，区中得醉浪名乡。
铜丸好句长哦罢，坐听惊猿堕莽苍。
过飞仙岭
石介（宋代）

入蜀牵吟景象浓，云山万叠与千重。
癡巖顽壑无奇观，不似飞仙数朵峰。
遣将追贼何公桥
曹彦约（宋代）

迟尔停车久，偷生恐未然。
皇威三令后，民瘼万端前。
貔虎烟尘地，猩鼯雨雾天。
监官有老眼，巢幕暂狂颠。
杨花
刘攽（宋代）

不分春色晚，杨花意气骄。吹嘘轻一羽，容易点层霄。

细细穿檐隙，姗姗学舞腰。暂来幽僻地，还复去人遥。
玩士悠然堂
张继先（宋代）

密林崇岫往留连，十载官非上士班。
赤帝御龙行末伏，嫦娥分士入深山。
关津洞远干戈后，食息将安州里间。
今也柳堤真吏隐，清流华薄地宽闲。
甘泉师病中有诗分付依韵奉答
庞嵩（明代）

仰之已弥高，行亦无迹辙。默识尼父心，敢肆丰干舌。
和陈晞颜春尽思归二首
曾协（宋代）

坐阅荣枯鸟过空，青冥谁解指行踪。
柳边初见莺调舌，树底俄行鹿养茸。
称副闲身清昼永，装添静境绿阴浓。
宫桃正倚东风醉，也逐回沟出九重。
秋夜宿周记室草堂送王才
高启（明代）

相别还相恋，秋宵暂对床。
人情贫后见，客况醉中忘。
池柳疏含吹，江云薄护霜。
离舟待明发，愁思剧茫茫。
乙酉岁舍弟扶侍归兴义庄居后独止舍待替人
孟郊（唐代）

谁言旧居止，主人忽成客。僮仆强与言，相惧终脉脉。

出亦何所求，入亦何所索。饮食迷精粗，衣裳失宽窄。

回风卷闲簟，新月生空壁。士有百役身，官无一姓宅。

丈夫耻自饰，衰须从飒白。兰交早已谢，榆景徒相迫。

惟予心中镜，不语光历历。
效孔文举赠柳圣功三首 其二
黄庭坚（宋代）

妙言玉质金相，学问日月悠长。良贾故要深藏，屈体下心堂堂，灰头土面辉光。
昭君怨
万俟咏（宋代）

一望西山烟雨。目断心飞何处。天外白云城。几多程。

谩记阳关句。衣上粉啼痕污。陇水一分流。此生休。
拟古十九首 其十二
朱晞颜（宋代）

东城高且长，飞堞起层雾。城旁宅一区，长年锁风雨。

香径与雕墙，离离暗禾黍。云是五侯居，昔年贮歌舞。

今为泉下尘，空聚一抔土。强镞发阴机，鱼灯耿泉户。

空有石虎狞，不解断斤斧。日暮陇头风，萧萧白杨树。
严君平卜肆
岑参（唐代）

君平曾卖卜，卜肆芜已久。至今杖头钱，时时地上有。

不知支机石，还在人间否。
忆秋浦桃花旧游时窜夜郎
李白（唐代）

桃花春水生，白石今出没。摇荡女萝枝，半摇青天月。

不知旧行径，初拳几枝蕨。三载夜郎还，于兹鍊金骨。
洗墨池
李翱（唐代）

剩有临池兴，人称协律郎。至今蝌蚪迹，犹带墨痕香。
赠张书绅还钱塘
张煌言（明代）

归棹萧然入虎林，论兵十载怆知音！千金散尽仍弹铗，四海交空且碎琴。

户牖阴谋天地忌，夷门奇计古今深。风尘何处躬耕好，垂老还为梁父吟！
江城子
史浩（宋代）

片帆初落甬勾东。碧湖空。满汀风。回首一川，银浪飐孤篷。且驾风椽烟雨里，凭曲槛，浥空濛。

闲移拄杖上晴峰。莫匆匆。伴冥鸿。笑指家山，萍叶藕花中。脚力倦时呼小艇，归棹稳，月朦胧。
下池 其二
释居简（宋代）

老子随行苜蓿盘，不曾无客自开单。更将馀粒投清浅，聊为游鱼小倚阑。
鸡鸣寺赠印空上人
徐熥（明代）

不用觅三车，心能转法华。问年忘岁月，留客借云霞。

乞食朝行脚，焚香夜结跏。志公金骨在，长日礼干花。
句 其三十六
释惠崇（宋代）

残月楚山晓，孤烟江庙春。
上蔡道中
张凤冈（清代）

亲承遗诏墨犹新，公子当年误暴秦。雪尽平原春草绿，东门牵犬又何人。
乙卯冬杨廷秀访平园即事二首
周必大（宋代）

梅得诗翁八月歌，至今万朵压枝多。
明年结子应无数，金鼎调时味正和。
题王黄州墨迹後
黄庭坚（宋代）

掘地与断木，智不如机舂。
圣人怀余巧，故为万物宗。
世有斲泥手，或不待郢工。
往时王黄州，谋国极匪躬。
朝闻不及夕，百壬避其锋。
九鼎安盘石，一身转孤蓬。
浮云当日月，白发照秋空。
诸君发蒙耳，汲直与臣同。
承友人和余二诗次韵答之 其二
黄淮（明代）

金兰久已敦交好，坚白何须论异同。愧我学如蠡海测，羡君文异锦机工。

鬓丝纵使三千丈，鹏翮终抟九万风。此去承恩多暇日，相期樽酒话飘蓬。
题天伦乐事图中画紫荆芝兰钓渭水皆异景也其兄弟一门雍睦各取号于此云
庞尚鹏（明代）

古木成阴水绕村，紫荆花下长兰孙。天清却抱风云气，春早先沾雨露恩。

捧钓临流观海市，得鱼呼酒醉牺尊。君家胜事人间少，千载贤声重里门。
海南杂著题词 其二
蒋镛（清代）

取道归程出桂林，鹭门安抵喜传音。倚闾得慰萱帏望，爱士能孚藻鉴心。

回首烟波惊甫定，怡情桑梓恋应深。长风巨浪鹏抟远，履险为夷卜大任。
寿上人南游
宋祁（宋代）

拂晓镮鸣月，迎寒毳拥霞。
众香摩诘饭，五叶祖师花。
托宿林枝俯，分风夕影斜。
前期逢晤赏，持对碧云誇。
荅张郁歌 其一
洛川仙女（唐代）

彩云入帝乡，白鹤又回翔。久留深不可，蓬岛路遐长。
寄孙元忠 其二十四
孔平仲（宋代）

诸公衮衮登台省，后来况接才华盛。天涯风俗自相亲，岁暮阴阳催短景。

江风飒飒乱帆秋，天入沧浪一钓舟。愁极本凭诗遣兴，朔云寒菊倍离忧。
登九会台
于炳文（宋代）

今日重阳日，菊花开未开。飘飘风扫径，泛泛露迎杯。

甚喜诸同□，相期九会台。临归逢胜赏，留句在岩隈。
菩萨蛮·宝函钿雀金鸂鶒
温庭筠（唐代）

宝函钿雀金鸂鶒，沉香阁上吴山碧。杨柳又如丝，驿桥春雨时。
山楼音信断，芳草江南岸。鸾镜与花枝，此情谁得知？
拟寒山寺 其十一
释怀深（宋代）

人生平为福，有馀返为害。庄周烛理明，可作贪者戒。

富汉喜食肉，贫家多吃菜。吃菜比食肉，且无身后债。
偈三首 其一
释法一（宋代）

衲僧正法眼，照破铁围山。四方并八面，尖角更团圞。

双椎轰法鼓，一击透玄关。乾坤收不得，留与后人看。
题昌州牛尾驿
郑庭芬（宋代）

龙尾道中退朝客，雕鞍宝马黄金勒。谁怜远使足驰驱，夜半孤村牛尾驿。
读射阳湖稿赠杨肖韩
佘翔（明代）

四杰推杨炯，新诗郢调孤。柳移彭泽县，花匝射阳湖。

丹灶开仙令，沧洲老钓徒。骊龙衔片月，应识夜光珠。
代寄刘信臣
赵抃（宋代）

无憀情绪满眉头，去后方知有别愁。翠幰雕鞍杳何所，相望重上夕阳楼。
登独秀台和徐意一韵
李曾伯（宋代）

老树凭高看，幽禽向静听。
霜轻冬意薄，日正午阴停。
榻侧从他鼾，江头自独醒。
居然山是似，环雇等繁星。
董宣
徐钧（宋代）

弹击京畿已五期，一廉始叹盖棺时。
君王万里犹明见，近有斯人却未知。
谢师厚挽词三首 其一
韩维（宋代）

落笔无尘语，垂髫有俊声。人咨汉故事，坐屈鲁诸生。

道不缘贫病，心能处困亨。它年文苑传，不愧著公明。
次韵约诸君游长干寺
苏颂（宋代）

寺按郡东南，僧尝为我谈。
初因晋大士，来获古灵龛。
历世名空在，重兴德乃堪。
先朝赐新额，此地建精蓝。
亿载扶皇统，生民息战函。
刹仍存故里，龙复止深潭。
九级惟涂甓，千梁尽架楠。
亭台各轩豁，岩谷更空谽。
殿角芝成玉，松稍露队甘。
穴栖金礼鼲，池怪集神{左丹右龟}。
可爱临冈曲，何人结草庵。
欲来寻隐逸，谁与共欢酣。
念往须勤到，登高已旧谙。
低头小城市，举目遍村岚。
静境由兹达，尘容却自惭。
常思真趣响，可抑俗饕贪。
宇宙开怀适，江山极望涵。
相邀幸多暇，命驾即追参。
过敷水
白居易（唐代）

垂鞭欲渡罗敷水，处分鸣驺且缓驱。秦氏双蛾久冥漠，

苏台五马尚踟蹰。村童店女仰头笑，今日使君真是愚。
江行
毕仲游（宋代）

长航驾浪入烟空，大醉高吟天地中。快事平生未曾有，渡江才得一帆风。
次和答张誾寄灵寿杖
李廌（宋代）

我生职贫病，壮龄俄早衰。
朱颜不少贷，白发太先期。
故人独闵余，远寄灵寿枝。
老景知有赖，醒醉为扶持。
真珠花
张舜民（宋代）

千玑万琲照庭除，细雨斜风拂座隅。莫道长安贫似磬，缘阶绕砌尽真珠。
雪中睡起书北窗二首 其一
周紫芝（宋代）

断云疏雨暗楼台，春在寒空不肯回。梅亦羞人花未笑，柳知何事眼慵开。

久拚双鬓缘诗老，忍放痴愁入酒来。犹有暮年文字业，睡馀重秩乱书堆。
长歌行
佚名（两汉）

仙人骑白鹿，发短耳何长。导我上太华，揽芝获赤幢。

来到主人门，奉药一玉箱。主人服此药，身体日康强。

发白复更黑，延年寿命长。岧岧山上亭，皎皎云间星。

远望使心思，游子恋所生。驱车出北门，遥观洛阳城。

凯风吹长棘，夭夭枝叶倾。黄鸟飞相追，咬咬弄音声。

伫立望西河，泣下沾罗缨。
和寇十一雨後登楼
陈师道（宋代）

秀岭归云里，华谯夕照中。
登临终不数，吟笑近多同。
麦秀知春力，人和验岁丰。
预为逃暑约，一快楚台风。
卜算子·已怪社愆期
刘克庄（宋代）

已怪社愆期，尚喜巢如故。过了清明未肯来，莫被春寒误。常傍画檐飞，忽委空梁去。忘却王家与谢家，别有衔泥处。
望江南
李纲（宋代）

云岭水，南北自分流。触目澜翻飞雪浪，赴溪盘屈转琼钩。呜咽不胜愁。

归去客，征骑远闽州。路入江南春信未，日行北陆冷光浮。还揽旧貂裘。
王处士自松江来拜陵毕遂往芜湖
顾炎武（明代）

宵来骑白马，蹑电向钟山。忽遇穷途伴，相将一哭还。

君来犹五穷，不逐秦淮节。携手宿荒郊，行吟对宫阙。

此去到芜湖，山光似旧无。若经巡幸地，为我少踟蹰。
七月五日立秋初夜观月
沈辽（宋代）

酷暑殊未却，微风初夜清。徘徊中庭步，复赏月华明。

物色岂骤变，人情自先惊。长林最萧洒，瑟瑟战秋声。

野心独怡怿，念此岁月征。聊持一樽酒，凭几坐南楹。
泊安平 
周懋琦（清代）

又泊安平渡，扶樯望旧游。人家连断屿，城郭枕寒流。

千首诗何益，三年政未成。吹箫重过此，牢落不胜情。
故郭婉仪挽歌
司空曙（唐代）

一日辞秦镜，千秋别汉宫。岂唯泉路掩，长使月轮空。

苦色凝朝露，悲声切暝风。婉仪馀旧德，仍载礼经中。
秋夜云峰书斋饯别赋得秋字
谢榛（明代）

丈夫平生何所求，百年与世同沈浮。枕上一思动万里，黄金容易齐山丘。

君家父子继刘向，时振藻思多冥搜。著书堆案未满意，眼前岂暇观蜉蝣。

君不见五龙山上千松稠，松枯石烂名应休。况今乐善存古道，日无俗扰轩庭幽。

晚来有客自延款，呼童出典青绮裘。高烛结花照几席，西风吹动湘帘钩。

共谈世务复文字，宾主相看俱白头。笑我吟诗胡不饮，清时独抱三闾愁。

讵知醉客轻王侯，剑歌豪气不能收。豪气混茫隘江海，弯弓欲向扶桑游。

巨涛歘腾在跬步，翻空不定风飕飕。万蜂衔珠夺明月，鳌鱼背上信宿留。

仙侣相将踏紫雾，才穷三岛仍十洲。肯学书生拘细论，寓言聊尔从庄周。

人生大小各有志，岂徒衰老工雕锼。龙蛇已藏地窟夜，鹰隼争击天关秋。

君还闭扉我行路，扬鞭西北指并州。故人相逢说旷达，空囊去住能自由。

托乘山川随处赋，姑射洞开石髓流。山灵为喜标形胜，禁彼众鸟无啁啾。

翠华杳然吊汉武，白云汾水空悠悠。英雄不遇生太晚，何时且遂田园谋。

漳河之源自发鸠，因忆邺中走马经长楸。徐陈零落罢欢宴，不闻广殿弹箜篌。

惊心两堕井梧叶，嗟哉太行何阻脩。上党有待几朋俦，黄花正开酒新篘。

定约登高醉九重，满天秋色当西楼。
曲肱诗二十首
白玉蟾（宋代）

做到天仙地位时，三遭天谴落天墀。
却嫌天上多官府，且就人间洞府嬉。
挽龚用和
文天祥（宋代）

结屋南陵三十秋，田园旧隐隔江流。
鄜州避乱杜工部，下泽乘车马少游。
名利无心付隍鹿，诗书有种出烟楼。
长淮清野难归玉，魂魄犹应恋故丘。
和梅挚北池十咏
蒋堂（宋代）

池上有奇桂，青青岁纪深。
旧枝怜茂植，时亦欠清吟。
夕月漏孤影，秋霜滋劲心。
今方遇真赏，风什播瑶音。
奉送贾侍御使江外
岑参（唐代）

新骑骢马复承恩，使出金陵过海门。

荆南渭北难相见，莫惜衫襟著酒痕。
扫花游·九日怀归
周密（宋代）

江蓠怨碧，早过了霜花，锦空洲渚。孤蛩暗语。正长安乱叶，万家砧杵。尘染秋衣，谁念西风倦旅。恨无据。怅望极归舟，天际烟树。
心事曾细数。怕水叶沉红，梦云离去。情丝恨缕。倩回文为织，那时愁句。雁字无多，写得相思几许。暗凝伫。近重阳、满城风雨。
闻耘老犹在霅川
周紫芝（宋代）

湖上虽相见，重来失后期。风尘为客久，舟楫送归迟。

雁远无消息，梅残恼别离。何时酌君酒，烂漫说新诗。
送运使李工部自陕西移益部十韵
强至（宋代）

近取河湟议出师，公才正合济今时。
朝廷好问平戎策，郡县无劳谕蜀辞。
萧相餽饷堪仰给，马卿建节忽西之。
未容岁课关中奏，即听风声剑外驰。
垅雪欲飞行路片，江花应发到官枝。
桑麻蔽野居民富，锦绣连甍雅俗熙。
万井讴歌饶乐事，百城财赋省文移。
就更使部虽云速，入用王朝固未迟。
绿发贵名由众论，青云旧物是台司。
东归马首须迎驾，为感新来国士知。
薄媚
董颖（宋代）

华宴夕，灯摇醉。粉菡萏，笼蟾桂。扬翠袖，含风舞，轻妙处，惊鸿态。扬明是。瑶台琼榭，阆苑蓬壶，景尽移此地。花绕仙步，莺随管吹。

宝暖留春，百和馥郁融鸳被。银漏永，楚云浓，三竿日、犹褪霞衣。宿酲轻腕，嗅宫花，双带系。合同心时。波下比目，深怜到底。
十六日夜邀二刘饶钱同成父饮
赵蕃（宋代）

籍甚中秋月，飘然四海兄。
诗兼淡仍泊，酒任浊还清。
柳映萧萧影，滩闻活活声。
明年当此夕，击柝政重城。
哭下殇
张耒（宋代）

医之不得其方耶，抑其命有短长耶，
独尔能使吾悲若此耶，抑为父者皆爱其子耶。
苍颅夷颡，秀眉清目，
令其存亡，其犹有鬼也。
使无物，则吾复何思。
其尚有知也，则夫荒屋野寺，
风霜雨露，食息谁汝视也。
居苦
赵汝唫（宋代）

去郭近一里，结茅才数间。红尘飞不到，幽事颇相关。

凿石分流水，移松补断山。栖禽忙似我，日落未知还。
送邑造士李良岁贡之京
王恭（明代）

木落霜寒断雁鸣，六平峰下送君行。孤帆杳杳辞亲舍，匹马翩翩入帝京。

禁邸疏钟朝佩影，桥门孤烛夜书声。遥怜得桂青霄上，应愧山中独隐名。
怀沈文伯
仲并（宋代）

春服初成属暮春，舞雩那似霅溪滨。
绕溪箫鼓谁家子，并塞风烟吾故人。
好去定无为客恨，临分犹复念予贫。
驱车跃马平安否，雁断无因消息真。
和延州经略庞龙图八咏·禊堂
宋祁（宋代）

悠悠水周堂，堂上列禊宾。
宾劝使君酬，无为负良辰。
自巴陵略平江临湘入通城无日不雨至黄龙奉谒
黄庭坚（宋代）

山行十日雨沾衣，幕阜峰前对落晖。
野水自添田水满，晴鸠却唤雨鸠归。
灵源大士人天眼，双塔老师诸佛机。
白发苍颜重到此，问君还是昔人非。
赐庄八景为周草亭驸马作 其五 柳塘春燕
程敏政（明代）

青青沙岸柳成行，叠叠风漪水满塘。中有呢喃双燕子，往来偏解为春忙。
谢杨履道送银茄四首
黄庭坚（宋代）

畦丁收尽垂露实，叶底犹藏十二三。
待得银包已成榖，更当乞种过江南。
会试榜发，久不得报，有怀同社诸子
方文（清代）

诸生皆耆旧，亡何试礼闱。
便应骧首去，未许倦怀归。
辇下新朝服，山中老布衣。
高鹏与低鷃，各自一行飞。
赵开府卫国夫人宋氏挽辞
史浩（宋代）

生居宅相宠无伦，来荫金枝德有邻。夫拥斋旄仪上宰，身兼郡主国夫人。

方看十子翻丹凤，忽忆三山驾紫麟。霜洁兰薰全懿美，史官秉笔正訚訚。
陈侍御西湖庄
陶望龄（明代）

名场羡尔一身收，墨诏新衔拜醉侯。
艇子旧装莲叶样，吴儿殊有串珠喉。
轻舆软径花间驭，晚翠朝烟水上楼。
我有清狂公记取，十旬三度净慈游。
偈颂二百零五首
释正觉（宋代）

非男女之相，出有无之量。
透万机之前，超三界之上。
穷而通，简而当。
松含月兮夜寒，溪带雨而春涨。
送同行省亲
张羽（明代）

送子绿杨堤，杨花如雪飞。
相看忍相别，同出不同归。
雁背夕阳远，马嘶春草肥。
北堂慰孤寂，喜色动斑衣。
句
勾台符（宋代）

胚浑凿开元精结，三十六峰排截嶭。
木兰花慢·中秋饮酒
辛弃疾（宋代）

可怜今夕月，向何处，去悠悠？是别有人间，那边才见，光影东头？是天外，空汗漫，但长风浩浩送中秋？飞镜无根谁系？姮娥不嫁谁留？
谓经海底问无由，恍惚使人愁。怕万里长鲸，纵横触破，玉殿琼楼。虾蟆故堪浴水，问云何玉兔解沉浮？若道都齐无恙，云何渐渐如钩？
某二年于夔窃食而已无德于民尤无功于学校泮宫诸生相与肖其象而祠之意固厚矣然非所宜得呈苏校
王十朋（宋代）

一麾出守喜来夔，日与诸生泳圣涯。窃取于城勉忠孝，来能如衮进文词。

从公于迈误成颂，尔貌不扬何足祠。为语广文休作记，粗沙大石定磨碑。
与郑辕崔全素游枋口同赋三韵诗
薛晏（唐代）

峭笋倚溪壖，雄标屹霞境。云披看卷箨，波静见垂影。

顿翼已栖林，残阳方在顶。
渡长泖投小蒸邵教授宿
戴表元（宋代）

清晓浮双桨，黄昏值一餐。
风鸣长泖浪，云掩小蒸村。
馋极知鲈美，惊还觉雁喧。
同袍恩有爱，灯火细温存。
无端
陈曾寿（清代）

惯住冰天与塞尘，无端缥渺忆千身。深灯亭馆回初夜，细雨楼千湿暮春。

亦识肠回能害道，终怜泥塑似非人。拈花解事成微笑，了了当前涕泪新。
风入松 题写生芦菔
李良年（清代）

瓜华豆荚已阑珊。采摘记霜前。全胜二月杨花瘦，斜阳陌、吟渴全餐。

惯见银钗小妇，迎风挑向筠竿。

谁分野色上毫端。玉本笑红圆。前身定是长沙易，写生手、一样流传。

倦客清斋久矣，何人贻鲊香山。
喜六二弟生子
刘克庄（宋代）

邵子生男四十五，弟今方邵过三年。
莫随夷甫举遗逸，且教伯温成大贤。
洛下耆英为汝喜，河南闻见待渠传。
会当杨柳芙蓉下，快与翁抄击壤编。
与游子明同过石湖
范成大（宋代）

契阔相逢一笑欢，当年森桂共骖鸾。
试谈旧事醒村酒，仍趁新骖暖客鞍。
梅粉都皴啼宿雨，柳黄不展噤春寒。
从今鼎鼎多幽事，仍喜蛙声不在官。
句 其二
陈觉民（宋代）

吊江为处士。
冬晴行园中
陆游（宋代）

冬温光景如春妍，暮年强健胜壮年。
手推园门拂石坐，岂暇为客思无毡。
残芜未死更郁郁，晚菊欲槁犹鲜鲜。
闲愁正得酒弹压，此夕预知当熟眠。
咏黄莺儿
郑愔（唐代）

欲转声犹涩，将飞羽未调。
高风不借便，何处得迁乔。
湖上
陆游（宋代）

寒食初过谷雨前，轻衫短帽影翩翩。
独辕碾破新堤路，双耜犁翩古庙壖。
万事不禁刘毅掷，诸人谁著祖生鞭？市垆处处夸新酿，且就花阴一醉眠。
悟空寺
白玉蟾（宋代）

迷则僧只悟刹那，遍将此事勘禅和。
春深未解桃花旨，日永其如燕语何。
晓殿冷凝山色重，夜楼阔占月华多。
西来祖意凭谁委，只有门前窣堵波。
移家石鳞山留别同里诸公
张穆（明代）

一片轻舟出浦烟，芦花枫叶满霜天。逃禅尚堕耽山癖，投老同霜去国怜。

湖柳或思张绪后，草堂争似少陵迁。桃花倘引寻春入，不愿人间说代年。
凤山八景
王宾（宋代）

紫气含残照，流霞映翠屏。海波原自碧，山色向来青。

隐见蛟龙窟，虚无鸟兽形。馀光难极目，直欲上天庭。
陶粹母夫人挽诗
方岳（宋代）

戴君手持黄卿辞，邀我为作陶母诗。
妇言妇德不出梱，纵有令则繇知。
昆山生玉草木润，欲识其母观其儿。
一经科自摘髭易，五丈夫子皆环奇。
黄卿与世少谐可，老笔为写青琉璃。
慨予一读泪如洗，酸风凄断漳淮湄。
往年将父问里舍，病痱中道惊相持。
秋山黯惨过县尹，取急欲谒谁何医。
天方罪予不孝子，行未半驿翁阽危。
云崩日落竟千古，永始此路行无期。
尔时县尹有母遗，鲐背儿齿当期颐。
潘舆佳日访桃李，一舍而迎聊遨嬉。
人间仅仅几寒暑，亦已奔月归何时。
暮云春树渺千里，同一哀痛难平治。
此诗莫遣挽郎读，天荒地老松风悲。
霁后作（齐梁体）
曹邺（唐代）

新霁辨草木，晚塘明衣衿。乳燕不归宿，双双飞向林。

微照露花影，轻云浮麦阴。无人可招隐，尽日登山吟。
见北涧
释元肇（宋代）

橘洲骨冷不容呼，正始遗音扫地无。一代风流今北涧，十年妙语得西湖。

人皆去献辽东豕，我亦来观屋上乌。春尽闭门无恙不，杨花飞作雪模糊。
醉落魄
张抡（宋代）

秋宵露结。清晨□□□□□。□□润□□□冽。名体才分，功用□□□。

□儿本是□□□。养成方见仙凡隔。神仙不肯分明说。多少迷人，海上访丹诀。
和刘公仪见寄
韦骧（宋代）

崎岖巴峡走单车，潇洒鄞江想载旟。驰款比追前日好，开缄忽奉去年书。

篇章互及情皆见，踪迹相暌义不疏。但使鳞鸿勿虚过，何须临纸恨踌躇。
次史魏公见招
释宝昙（宋代）

几年全主又全宾，万里归来托此身。
放出渠侬一头地，始知云月有闲人。
偕洪觉山登沙贝钓台次韵二首 其一
庞嵩（明代）

夫子九原何可作，满江风叶动悲吟。最是当年传钵意，万寻江水不如深。
游西湖五首
滕岑（宋代）

林君庐不存已久，苏公堤比旧尤佳。
绝怜夹堤柳渐暗，谁见傍庐梅正花。
洞仙歌
李商英（宋代）

霓旌降节，缥缈蓬瀛里。前是骖鸾在人世。云衢沾圣泽，两地疏鸾，须信道，不减瑶台富贵。

兰帏称寿日，朱紫盈门，碧藕蟠桃奉甘旨。更何须，求大药饵服还丹，长不老，鹤骨仙标无比。

况壶天日月自延长，看几度人间，百年千岁。
雨中与客游石湖同饮盟鸥亭二首 其二
郭谏臣（明代）

收帆还著屐，湖上系兰桡。暮雨来吴嶂，春烟翳越桥。

挂冠归笠泽，把酒醉花朝。久已甘肥遁，山翁不用招。
宫词 其四十三
赵佶（宋代）

珊瑚植立壮林峦，翡翠巑岏作小滩。几案自成清旷景，蓬山常对座隅看。
观江都王画马
李昭玘（宋代）

落落名王唐帝孙，笔端飞洒只逡巡。风云绝足知何在，粉墨馀姿若有神。

可信权奇尽龙种，不应腲鮾失天真。骅骝寂寞龙眠死，更复何人接后尘。
和丹阳守许仲途朝议春深饮会即席二首 其一
韦骧（宋代）

宝炉香穗战春寒，四座融怡极日欢。且乐杯觞随水曲，莫愁烟日满江干。

首题诗句争传咏，欲插花枝更细看。众客为公须一醉，何妨倒著接䍦冠。
参寥惠杨梅
苏轼（宋代）

新居未换一根椽，只有杨梅不值钱。
莫共金家斗甘苦，参寥不是老婆禅。
南内
赵崇鉘（宋代）

已剪诸郎百虑轻，骄儿长大又生狞。
只愁南内无归日，南内归来万古情。
盐官东郊观涛赋四绝句比物连类以起兴 其四
吴宝钧（清代）

奇珠颗颗滚波心，牛渚无犀那易寻。衔石难填沧海恨，可怜精卫是冤禽。
偈颂四十一首
释慧晖（宋代）

壮月今朝半月明，上来衲子眼睲睲。
难瞒众眼病堂尅，何和洞家儿子情。
同诸子游芙蓉山
陈王猷（清代）

出郭见佳色，始得春山青。汩汩武溪水，滔滔初欲平。

渺渺惬神武，超超违俗情。风日况暄和，缓步徐览登。

渐与江城隔，屡自冈峦升。芙蓉削千仞，高无尘壒生。

康容去我久，留此泉源清。朅来饫云腴，忽若御风行。

至味乃淡泊，大道绝扰营。寥阒空山中，时闻天籁声。

我意本能适，欣然怀耦耕。虽乏买山物，宁负丘壑盟。

逍遥且为乐，聊复招友朋。辛苦仙人灶，徒存千载名。

汉道士康容曾于此山烧丹，灶迹犹存。
寿阳歌
张耒（宋代）

寿阳楼前淮水碧，寿阳美女如脂白。李郎青鬓照青衫，曾在花前作狂客。

伯劳睡重花枝晚，时许蜻蜓一偷眼。欢娱虽少恨已多，纤手红笺挥翠管。

淮阳归来春已暮，夜夜梦魂淮上去。欲歌旧曲只添愁，画得双蛾不能语。

有客南来从寿春，众人笑问动精神。自从柳别章台后，攀折风光知几人。

已伴春衫辞侧帽，不怕娇啼随意笑。嗟君耿耿独相思，须信多情是年少。
送吴兴太守行十绝句 其九
刘一止（宋代）

鸡皮鹤发病龙钟，误入林宗裁鉴中。平生气概今如此，自对青铜惜此侬。
甲戌正月十四日书所见来日惊蛰节
张元干（宋代）

老去何堪节物催，放灯中夜忽奔雷。
一声大震龙蛇起，蚯蚓虾蟆也出来。
戊午三月晦二首
司空图（唐代）

随风逐浪剧蓬萍，圆首何曾解最灵。

笔砚近来多自弃，不关妖气暗文星。

牛夸棋品无勍敌，谢占诗家作上流。

岂似小敷春水涨，年年鸾鹤待仙舟。
望江中金山寺
鲍溶（唐代）

一朵蓬莱在世间，梵王宫阙翠云间。

近南溪水更清浅，闻道游人未忍还。
沁园春（二月廿七）
程东湾（宋代）

毓德婺虚，联辉魁宿，天启儒英。正仲春蓂阶，三留叶秀，晓来蓬矢，六挂门荣。星昴庭萧，神嵩降甫，怎似今朝记始生。当此际，有满城和气，万井欢声。

龚黄政事勋名。镜里文书史胆惊。况百年经界，于今修复，四贤道学，至此彰明。月封艳阳，日逢初度，紫诏入行催观玉京。黄堂上、寿觞称处，介福邦民。
赠任华
高适（唐代）

丈夫结交须结贫，贫者结交交始亲。世人不解结交者，唯重黄金不重人。

黄金虽多有尽时，结交一成无竭期。君不见管仲与鲍叔，至今留名名不移。
使至三姓咽面
张宣明（唐代）

昔闻班家子，笔砚忽然投。一朝抚长剑，万里入荒陬。

岂不服艰险，只思清国雠。山川去何岁，霜露几逢秋。

玉塞已遐廓，铁关方阻修。东都日窅窅，西海此悠悠。

卒使功名建，长封万里侯。
塞下曲
李贺（唐代）

胡角引北风，蓟门白于水。天含青海道，城头月千里。
露下旗青青，寒金鸣夜刻。蕃甲锁蛇鳞，马嘶青冢白。
秋静见旄头，沙远席羁愁。帐北天应尽，河声出塞流。
陪史志道侍郎遍览南园北第之胜即席赋诗
李洪（宋代）

我公胸次妙陶甄，幻出壶中小有天。
地近沧浪占风月，目吞笠泽饱云烟。
国杯金盌开新第，燠馆凉台继昔贤。
闻说傅岩通帝梦，遄归黄阁卧貂蝉。
别楚生二首 其一
叶之芳（明代）

同君楚水别，独向晋陵归。秋叶霜中尽，寒帆海上稀。

城荒衰草遍，山远夕阳微。最是添愁处，天边一雁飞。
和梅花百咏诗 其九十三 未开梅
王夫之（明代）

万顷春膏凝玉酥，晓霜残月足踟蹰。须须叶叶无中有，一幅先天五老图。
喜奭上人至
徐玑（宋代）

住与佛居近，僧閒稍问诗。
湖山明月夜，风露菊花时。
达意言常省，微吟步自迟。
老来朋旧少，爱尔得相随。
上泸帅梁公
陈天麟（宋代）

旧已元枢幕，今犹大将牙。
恩威伸六诏，封域总三巴。
早晚看鸣佩，轩翔入判花。
不妨乘驷马，上冢一还家。
重过凤山高氏
张镃（宋代）

屋负山陲晚，篱侵水泺秋。
农桑能自力，鹅鸭岂它求。
逆数曾来日，遮留更觉稠。
夜歌听欸乃，催兴满沧洲。
窥开吟 其五
邵雍（宋代）

物理窥开后，人情照破时。能将一个字，善解百年迷。
送张芬归江东兼寄柳中庸
李端（唐代）

久是天涯客，偏伤落木时。如何故国见，更欲异乡期。

鸟暮东西急，波寒上下迟。空将满眼泪，千里怨相思。
题江湖归思卷赠久客者
许炯（明代）

十年不上钓鱼矶，梦里还家觉后非。无主落花随水去，有情啼鸟劝人归。

门前翠竹高多少，山下苍松大几围。想到故园春未老，相逢桃李正芳菲。
海棠春 拟淮海流莺窗外啼声巧原韵
姚华（清代）

啼莺似学歌喉巧。正睡里、一声听觉。风细绣帘间，押动情丝袅。

阁签几度声催报。意自警、看花趁早。触手玉笙寒，{臨/手}镜酲红少。
送薛野鹤子侄过洛阳秋壑制使
释道璨（宋代）

笙鹤孤云宿子围，写诗阿买已能诗。
旧时先友今谁贵，红叶花开有牧之。
题陆履素使君两朝八命册二十四韵
胡应麟（明代）

黼黻开金殿，丝纶下玉除。苍龙双御极，紫凤八衔书。

睿藻飞岩穴，天恩湛里闾。虹蜺悬巨轴，驷马集高车。

五世环投雀，三朝佩映鱼。机云人望切，逊抗吏才舒。

试县催凫舄，专城列隼旟。朱弦鸣淅沥，黄绶曳清虚。

盐铁初裁论，缗钱乍榷储。桓宽文彩耀，刘晏策筹摅。

煮海心聊系，看山兴自如。登坛携大笔，倒屣纳长裾。

雪夜船移戴，风晨榻挂徐。名流饶吐握，寒士极吹嘘。

西竺时参梵，南屏或叩渔。蛟宫镵锦贝，鹫岭簇璚琚。

河内贤劳剧，淮阳岁月除。达人齐久近，明主惜居诸。

云雾披丹阙，奎躔焕石渠。殊荣乔梓并，远思蓼莪舒。

棘寺骞腾外，槐堂盼望馀。千秋未央诏，永永贲幽墟。
端午内中帖子词·夫人阁
王珪（宋代）

后苑寻青趁午前，归来竞斗玉兰边。
袖中独有香芸草，留与君王辟蠹编。
金缕曲（寿陈静山）
刘辰翁（宋代）

昨醉君家酒。从今十万八千场，未收老友。人道水仙标格俊，不未梅花殿后。但赢得、一年年瘦。迤逦聚星楼上雪，待天风、浩荡重携手。酌君酒，献君寿。

年前春入燕台柳。看联翩、四辈金鞭，长楸承受。岂有中朝瓯覆久，更落闽山海口。端自有、玉堂金斗。我喜明年申又酉，但乞浆、所得皆醇酎。拚醉里，送行昼。
青社宴遣贡士
黄裳（宋代）

晓来门外驻鸾声，且喜东藩俊造成。行艺簿多窗下志，贤能书振日边名。

琴风清跃西征骑，璧水寒窥上舍生。佳兆岂惟多吉士，三元从古有豪英。
睡起试茶
陆游（宋代）

笛材细织含风漪，蝉翼新裁云碧帷。
端溪砚璞斲作枕，素屏画出月堕空江时。
朱栏碧甃玉色井，自候银缾试蒙顶。
门前剥啄不嫌渠，但恨此味无人领。
小窗对客
赵崇嶓（宋代）

纸帐梅花自一真，小窗对语坐无裀。
诗家供给惟风月，病与诗疏始觉贫。
西江月（书怀）
陈著（宋代）

老去坐来睡重，病多吟得诗慳。有时忽自拍阑干。一点心随天远。

柳絮飞从何处，莺声啼破空山。春风依旧满人间。不奈双颦闲管。
句 其十四
王安国（宋代）

宫殿影摇河汉外，江湖梦断鼓钟边。
杨子江送同志
萨都剌（元代）

衮衮诸公立要津，一波才动总精神。满江风浪晚来急，谁似中流砥柱人。
和徐季功舒蕲道中二十首
王之道（宋代）

一夜西风作晓晴，纷然花草斗欣荣。
苍松巧与天桃并，漫使诗人意不平。
次韵尧明如皋道中五首 其一
吕本中（宋代）

万顷曾经一苇航，旧缨如可濯沧浪。簿书窘束尘埃里，犹见当时玉树郎。
颂古三十一首
释如本（宋代）

一花拈起便承当，正眼传来不覆藏。
今古流通无间断，枝枝叶叶尽芬芳。
高竹八首 其四
邵雍（宋代）

高竹碧相倚，自能发馀清。时时微风来，万叶同一声。

道污得夷理，物虚含远情。阶前闲步人，意思何清平。
和杨公济钱塘西湖百题 其二十九 玉女岩
郭祥正（宋代）

投壶非有术，掣电亦无心。月下与谁语，云来自布阴。
石淙
张仲武（宋代）

二室盘游日，三阳宴喜心。
分流来万壑，巨石拟千岑。
玉殿烟芜在，金碑雨藓侵。
翠华何处问，山水自清音。
鬼门关
范成大（宋代）

天作陇头石阙，人言要隔尘樊。
百年会须作鬼，无事先穿鬼关。
过囊山寄宏师
蔡襄（宋代）

三十年间登第初，青衫赢马叩禅居。
鬓毛白尽犹奔走，惭愧高人得自如。
子平棋负茶墨小章督之
文同（宋代）

睡忆建茶斟潋滟，画思兖墨泼淋漓。
可怜二物俱无有，记得南堂棋胜时。
西庄耕云堂新成陈太守同诸子过访用韵 其一
黎民表（明代）

三径频来藉碧苔，一区吾岂草玄才。旋呼白鹤为童子，笑指春玄是绿醅。

隔岸黄尘休举扇，西山晴色好登台。金门错忆浮生事，何似林中酒一杯。
示学人三十首 其六
释函可（明代）

古人身上肉，今人足下尘。尘为人所贱，昔时曾自珍。

幻躯何足论，所贵得其真。
闺词
苏仲（明代）

妾本名家女，生长不出门。严慈有训诫，讽诵常书绅。

坤道本巽顺，女德在守身。习成礼义性，自觉芝兰薰。

年当十四五，偶值数厄屯。有斧柯不伐，有媒不成亲。

自甘不偶分，宁为摽梅嗔。深闺弄针线，绣出鸳鸯裙。

开奁对妆镜，髻抹巫山云。悠悠过白日，堂堂背青春。

馀龄四十外，黄气眉头新。蛛丝知有喜，鳷鹊能通神。

结缡遂夙愿，一朝嫁良人。相看各妩媚，和气成氤氲。

鹤鸣而子和，恩义鱼水敦。纫兰已成佩，制锦将为纹。

岂知人心异，背面楚与秦。旧人渐失爱，新者转殷勤。

冬裘切肌骨，秋扇生埃尘。我不为参商，胡为各升沈。

我不为草木，胡为异兰芬。我但知有天，胡天不我闻。

耳目各有别，视听良非真。谓深非瀚海，谓高非昆崙。

钟鼎无铢两，一羽成千钧。蛙鸣等鼓吹，蝉噪愈箫笙。

纸窗粉难白，茜裙染不殷。辨冰不作水，未必知寒温。

语雾良非烟，气类实有分。差之忽毫釐，缪以千里云。

愿夫回此心，更期推至仁。妾心本无薄，妾貌光燐燐。

眉宇自神彩，岂效西施颦。嗟哉甘落寞，异室隔朝昏。

残灯对长夜，寒瓢守孤贫。病驱不举首，孤鹤长惊魂。

长门有遗恨，空托相如文。班姬寄心迹，作赋聊自陈。

妾身芥可比，妾命毛可伦。敢望黄金室，为我烹羔豚。

敢冀白玉堂，为我开芳尊。时兮不我住，日月如飞轮。

我命终不良，我生胡不辰。但祈垂旧念，无俾竟沈沦。

得如狗马愿，伏枥羁残生。
送茶琳老
毛滂（宋代）

道人诗思前溪水，流出山来亦自清。
谩寄凤凰台畔雪，不妨竹里润琴声。
秋日有感
李纲（宋代）

秋水澹澄澈，秋山郁嵯峨。我游溪山亭，山空水增波。

感此物华暮，风林摇落多。惟有青青松，独立不改柯。

乔然傲霜霰，岁晏将如何。
依韵和毅夫即事五首 其二
陆佃（宋代）

却笑元宵是夜游，金针穿石綵丝柔。萱堂帐幄閒仍出，幕府文书了即休。

顾我宝珠连合浦，爱君仙果满瀛洲。谁知并辔聊同俗，拜后如今有鲁侯。
朝中措 其四
姚述尧2（宋代）

玉叶金英，倩谁移下蟾宫树。香风飘度。满院飞黄雨。

独倚寒林，搜尽高人句。关情处。素娥无语。的皪枝头露。
留题吴促庶省副北轩画壁兼呈杨乐道陈院龙图
王珪（宋代）

闻道北窗开绘境，偶来归思满沧洲。
郑帘宿鸟惊初旭，隔浦疏林似旧秋。
梦忆清溪知几曲，醉寻危磴欲三休。
何时又赐通中枕，与对云山尽日留。
锦园春
张孝祥（宋代）

醉痕潮玉。爱柔英未吐，露花如簇。绝艳矜春，分流芳金谷。

风梳雨沐。偏只欠、夜阑清淑。杜老情疏，黄州恨冷，谁怜幽独。
和吴检详飞跃亭韵 其四
林希逸（宋代）

梦如为鸟何妨乐，计得于鱼底是愚。化化生生机在目，紫阳深意注阴符。
题四壁观□道士诗卷
赵师秀（宋代）

一观桃花红似锦，两堤杨柳绿于云。
游人只是游晴昼，烟雨朝昏尽属君。
题竞秀亭
刘才邵（宋代）

远水恨微茫，近山露岩壑。是中有佳处，远近理自各。

危亭枕江干，江外群峰泊。森然青玉圭，穿空势如削。

沙湍与松籁，逼耳笙磬作。勿言山宜远，近亦殊不恶。

云烟半有无，月雾带清薄。凝岚与空翠，不受晓雨濯。

是时崖窾藏，秀气森盘礴。方知寸碧岑，信美恐难博。

主人喜宾至，宴豆日参错。况有贤弟兄，超然解禅缚。

拄笏望西山，心境两脱略。想当觞咏时，险语恣嘲谑。

何当游其间，时听穿林雹。
别王銍性之
贺铸（宋代）

吾老无北里，子能讵南来。
临分即间诀，薄暮更徘徊。
晚节徇微尚，方刚患多才。
此生南与北，出处两悠哉。
题七夕图
赵璜（明代）

帝子吹箫上翠微，秋风一曲凤凰归。

明年七月重相见，依旧高悬织女机。
浪淘沙令（祝寿）
史浩（宋代）

祝寿祝寿。筵开锦绣。拈起香来玉也似手。拈起盏来金也似酒。祝寿祝寿。

命比乾坤久。长寿长寿。松椿自此碧森森底茂。乌兔从他汩辘辘底走。长寿长寿。
杂曲歌辞。行路难
韦应物（唐代）

荆山之白玉兮，良工雕琢双环连，月蚀中央镜心穿。

故人赠妾初相结，恩在环中寻不绝。人情厚薄苦须臾，

昔似连环今似玦.连环可碎不可离，如何物在人自移。

上客勿遽欢，听妾歌路难。傍人见环环可怜，

不知中有长恨端。
春日秦国怀古
周朴（唐代）

荒郊一望欲消魂，泾水萦纡傍远村。
牛马放多春草尽，原田耕破古碑存。
云和积雪苍山晚，烟伴残阳绿树昏。
数里黄沙行客路，不堪回首思秦原。
对酒寄严维
刘长卿（唐代）

陋巷喜阳和，衰颜对酒歌。懒从华发乱，闲任白云多。

郡简容垂钓，家贫学弄梭。门前七里濑，早晚子陵过。
燕
袁袠（明代）

最爱堂前燕，高飞忽复低。
趁风穿柳絮，冒雨掠花泥。
帘影朝双舞，梁尘晚并栖。
绿窗离思切，肠断各东西。
上巳浮江宴韵得遥字
王勃（唐代）

上巳年光促，中川兴绪遥。
绿齐山叶满，红泄片花销。
泉声喧后涧，虹影照前桥。
遽悲春望远，江路积波潮。
晚凉
裴夷直（唐代）

檐前蔽日多高树，竹下添池有小渠。

山客野僧归去后，晚凉移案独临书。
喜闻盗贼蕃寇总退口号五首
杜甫（唐代）

萧关陇水入官军，青海黄河卷塞云。

北极转愁龙虎气，西戎休纵犬羊群。

赞普多教使入秦，数通和好止烟尘。

朝廷忽用哥舒将，杀伐虚悲公主亲。

崆峒西极过昆仑，驼马由来拥国门。

逆气数年吹路断，蕃人闻道渐星奔。

勃律天西采玉河，坚昆碧碗最来多。

旧随汉使千堆宝，少答胡王万匹罗。

今春喜气满乾坤，南北东西拱至尊。

大历二年调玉烛，玄元皇帝圣云孙。
昌平侯铁劵歌
王世贞（明代）

英皇昔日困鱼服，惨淡四庙精灵哭。乾坤膏血付边马，乌鹊昼灵行人啄。

于公石帅独当柄，指顾号令无翻覆。天下勤王颇不少，杨侯上谷能神速。

鸣鞭游骑出飞狐，咋指单于遁涿鹿。候气已见平吞敌，左右弧矢垂双箙。

居庸关头落日黄，饥卒尽饱降人肉。新皇论功独召宴，剑履醉灵明光宿。

貂蝉换出惊妻子，犀玉手授称腰腹。当时报功恨不极，促制铁劵黄金饰。

无论此劵一尺铁，带砺河山开社稷。百年倏忽岂更远，里门不朱插荆棘。

洛下唯闻许史封，边陲尚指杨王力。即看铁劵黑似漆，金书，黯■无颜色。

岂唯金书无颜色，侯家子孙看不识。为道己巳年间事，始复吞声泪填臆。

昨者蓟门火，横连甘泉北。捷书未必当贼锋，血战还应长见抑。

尚方之劵陈如山，男儿赤手那可得。君不见濠梁勋旧奚足数，坟墓秋霜窜鼷鼠。

于公丧元石帅族，风尘久赖成心膂。
访张海涛广文留饮至夜
李光谦（清代）

停杯忽无言，仰视星河朗。流萤竹外飞，寒露松间响。

遥闻钟一声，明月墙东上。
颂古一○一首
释子淳（宋代）

三脚灵龟荒径走，一枝瑞草乱峰垂。
昆见闻含山先润，闵兔怀胎月未知。
寄状元孙学士
王禹偁（宋代）

久居台阁多忧畏，欲荐贤才涉比周。
灰死寸心甘不动，雪侵双鬓未能休。
封章事寝空腾谤，制诰词荒益自羞。
唯爱君家棣华榜，登科记上并龙头。
诚意吟
金朋说（宋代）

正心谨独时，笃实惟精一。
克念雨不欺，充然四端立。
寻山
许棠（唐代）

蹑履复支筇，深山草木中。隔溪遥避虎，当坞忽闻钟。

落叶多相似，幽禽半不同。群猱呼却散，如此异林翁。
竹深处诗
金灏（元代）

碧琅玕下觅幽踪，行尽斋居路始通。烟歛月梢金琐碎，风生云始玉琤琮。

秋光满座阴长合，靛色清神暑自空。净扫苍苔夜留客，解衣磅礴兴无穷。
马秀才草书歌（大理马正之二）
权德舆（唐代）

伯英草圣称绝伦，后来学者无其人。白眉年少未弱冠，

落纸纷纷运纤腕。初闻之子十岁馀，当时时辈皆不如。

犹轻昔日墨池学，未许前贤团扇书。艳彩芳姿相点缀，

水映荷花风转蕙。三春并向指下生，万象争分笔端势。

有时当暑如清秋，满堂风雨寒飕飕。乍疑崩崖瀑水落，

又见古木饥鼯愁。变化纵横出新意，眼看一字千金贵。

忆昔谢安问献之，时人虽见那得知。
秋日同熊宪使韩宪使张助甫潘参何国珍水部吴约卿侍御寻三游洞分韵四首 其三
刘一儒（明代）

洞门深处碧云多，万木森森鸟自过。短棹乘风看石壁，长镵随舄入云罗。

溪流浅水寒仍绿，草没遗碑断欲磨。下看澄波横素练，黄昏渔火带星河。
登石门山山侧有观基在荒筠中不可到山相对即新安县也今谓之新安平二首 其一
张嵲（宋代）

岭树疏疏秋景明，荒筠埋没观基平。石门山下微江水，依旧东流日夜声。
观猎骑
司空曙（唐代）

缠臂绣纶巾，貂裘窄称身。射禽风助箭，走马雪翻尘。

金埒争开道，香车为驻轮。翩翩不知处，传是霍家亲。
明妃曲
徐得之（宋代）

妾生岂愿为胡妇，失信宁当累明主。
已伤画史忍欺君，莫使君王更欺虏。
琵琶却解将心语，一曲才终恨何数。
朦胧胡雾染宫花，泪眼横波时自雨。
专房莫倚黄金赂，多少专房弃如土。
宁从别去得深嚬，一步思君一回头。
胡山不隔思归路，只把琵琶写辛苦。
君不见有言不食古高辛，生女无嫌嫁盘瓠。
寄柯博士
吴克恭（元代）

柯侯五云吏，自号丹丘生。先皇御宸极，高阁咏文明。

羽盖桥山集，彩舟江上行。苏州韦刺史，那独擅才名。
送达天山融州大守
吴当（元代）

五马翩翩渡五溪，玉融更在桂林西。连山晴黛分岩洞，列戍昏烟叠鼓鼙。

陇上梅花无雁过，庭前榕叶有莺啼。使君自是金闺彦，暂为分忧及远黎。
苦雨
陆游（宋代）

烟水茫无际，空阶滴不休。
一窗闲隐几，四月澹如秋。
箔冷蚕迟绩，泥深麦未收。
家贫村酒薄，曷解老农忧？
送比部孙郎中将漕二浙
张舜民（宋代）

前朝使节拥朱轩，乃是君家小状元。
不独官资如令祖，更将学术付贤孙。
上供旋捣新禾米，行部时惊旧水痕。
游遍天台便归好，乔松翠竹满青门。
句
程以南（宋代）

欲居东西瀼。
过战鸟山
谭嗣同（清代）

冰玉相生愧独顽，可儿豪胆镇心关。
悲秋剩有恒宣武，雷涕重经战鸟山。
寄莫道人
陈文孙（宋代）

林木自春兰自芽，游山过我兴何赊。
铁桥问径最高顶，石洞开何随处家。
人讶长年能绿发，我知真性即丹砂。
谈锋未了归途速，一雨洗尘清可涯。
题梅溪卷
童冀（明代）

我昔双溪溪上住，手种梅花千万树。门前流水横小桥，屋后青山更无数。

醉来放舟溪上流，青山处处随行舟。十里春风落香雪，一溪云影如浮鸥。

年来作客向荆楚，梦中犹记来时路。披图不省是他乡，径欲拿舟便归去。

溪光山色殊有情，梅花夹路遥相迎。南枝昨夜报春信，归去花前看月明。
留石堂诗为严秋野郡守 其二
陈邦彦（明代）

楚台新报半沉浮，五马骖驔粤海头。此日叩阍人尽望，使君能与石俱留。
长沮桀溺耦而耕
孔子及其弟子（先秦）

长沮、桀溺耦而耕。孔子过之，使子路问津焉。长沮曰：“夫执舆子为谁？”子路曰：“为孔丘。”曰：“是鲁孔丘与？”曰：“是也。”曰：“是知津矣！”问于桀溺。桀溺曰：“子为谁？”曰：“为仲由。”曰：“是鲁孔丘之徒与？”对曰：“然。”曰：“滔滔子，天下皆是也，而谁以易之？且而与其从辟人之士也，岂若从辟世之士哉？”耰而不辍。子路行以告，夫子怃然曰：“鸟兽不可与同群，吾非斯人之徒与而谁与？天下有道，丘不与易也。”
浔阳楼
佟法海（清代）

琵琶一曲断肠声，触拨当筵谪宦情。为语江州白司马，留将眼泪哭苍生。
题西隐三首
吴江赵主（宋代）

偶无公事独凭栏，领略风烟万顷宽。
说似西廊曾懋父，倩君椽笔写郊寒。
追和子由去岁试举人洛下所寄五首，暴雨初晴楼上晚景 其三
苏轼（宋代）

白汗翻浆午景前，雨馀风物便萧然。应倾半熟鹅黄酒，照见新晴水碧天。
五祖荷锄赞
释广闻（宋代）

江上青山未老，钁头边事犹在。若能慎初护末，未到两重纳败。
暇日领客登眺
赵汝腾（宋代）

暇日登层城，目眺黄花冈。
来山何岌页，余势犹回翔。
郡治枕其中，溪流绕其旁。
建中实经始，淳佑罗怀襄。
河伯何不仁平陆如江洋。水余予领牧，
初至觉荒凉。赖天赐连稔，
田里多稻粱。旧观喜渐复，
新屋兴示央。偶领宾戚游，
松下倾杯觞。岚气接洲渚，
举目皆寒苍。
再送丕父
张弋（宋代）

弟行兄出送，有约共凭栏。
草木雨初过，江湖路转难。
同怀年各长，重别酒无欢。
明日双钟下，苍崖应独看。
贺新郎五十八首 其四十三
蒋士铨（清代）

听罢兰台鼓。信从来、消魂惟别。黯然难语。说礼敦诗周旋久，梦绕两公堂户。

把人物、恒沙量数。只有惺惺解怜惜，是斯文、未丧天公许。

识字矣、者般苦。

落红已葬燕支土。算杨花飘茵入溷，年年谁主。猿鹤形骸麋鹿性，未可久居亭墅。

况臣是、孤生寒窭，衮衮诸公登台省，看明时、无阙须人补。

不才者、义当去。
永遇乐（同前）
晁补之（宋代）

松菊堂深，芰荷池小，长夏清暑。燕引雏还，鸠呼妇往，人静郊原燕。麦天已过，薄衣轻扇，试起绕园徐步。听衡宇、欣欣童稚，共说夜来初雨。

苍菅径里，紫葳枝上，数点幽花垂露。东里催锄，西邻助饷，相戒清晨去。斜川归兴，翛然满目，回首帝乡何处。只愁恐、轻鞭犯夜，灞陵旧路。
以古玉钗寄马姬
朱多炡（明代）

千有馀年两鎈股，传玩微沾汉宫土。当时贵姊应嘉辰，此物曾经踊跃陈。

同心七宝苔花结，连理交枝竹节新。昭阳燕子无消息，瞥见钗头无比翼。

遥忆美人临镜妆，凤凰台前双凤凰。
又七首其一白帝迎神高安曲
杨亿（宋代）

西颢腾精，天地始肃。
盛德在金，百嘉阜育。
纩弩射牲，築坛登谷。
明灵格思，旄罕纷属。
閒赋
姜特立（宋代）

人生浮脆若风烟，障簏操筹亦可怜。
但得樽中长有酒，不须身后更留钱。
虚池驿题屏风
宜芬公主（唐代）

出嫁辞乡国，由来此别难。圣恩愁远道，行路泣相看。

沙塞容颜尽，边隅粉黛残。妾心何所断，他日望长安。
鸣雉词
梅尧臣（宋代）

雄雉鸣桑林，雌雉雊麦陇。
结爱诚有宜，别啄义亦竦。
哺雏深莽中，摧颓锦翅拥。
辛勤何尔为，应自念遗种。
淳化五年秋八月二十四钜鹿魏野江东秋用晦赵
释用晦（宋代）

诗见本书魏野一○。淳化五年秋八月二十四，
钜鹿魏野江东秋，用晦赵郡李识登解城，
瑯琊王衢命联句诗，一章凡六十四句，请题於是。
代吴守与赵侯为寿 其三
刘过（宋代）

虎头燕颔足奇谋，玉帐兵形象水流。此去关河应不远，上方拟筑望英楼。
陆浑南桃花汤
宋之问（唐代）

氛氲桃花汤，去都三百里。远峰益稠沓，具物尽奇诡。

借问采药益，冥奥从此始。汨吾尚清净，荤血久誓止。

览彼□□鲜，自谓形骸滓。重敦永劫愿，无负神泉水。

坐驰意屡惬，身践心益死。长妹梵筵众，拙妻道门子。

提携游二山，岁暮此已矣。
渔父词
赵构（宋代）

谁云渔父是愚翁。一叶浮家万虑空。轻破浪，细迎风。睡起篷窗日正中。
忆樊川
王启涑（清代）

胜概曾闻白鹿原，邵平往事感青门。何如韦杜春三月，花发城南第五村。
明皇十眉图
郭祥正（宋代）

明皇逸事传十眉，正是唐家零落时。霓裳曲调虽依旧，阿蛮终不似杨妃。

画工貌得非无意，欲使流传警来世。翠翘红粉尚争春，隐约香风起仙袂。

六龙真驭竟何之，泰陵荒草长孤狸。空将妙笔劝樽酒，醉觉人间万事非。
端午帖子词二十首·皇帝合六首
欧阳修（宋代）

舜舞来遐俗，尧仁浃九区。
五兵消以德，何用赤灵符。
学堂岩
李纲（宋代）

仙官读彻蕊珠篇，几案岩中自寂然。昆阆图书藏策府，谁言孤陋解成仙。
花县霞觞八景为王明府赋 其五 松门耸翠
李孙宸（明代）

南山多老人，邀游东海间。化身为苍松，风涛响佩环。

下有琥珀脂，上有虬龙颜。世上辟谷儿，从之相往还。

右军纪游辙，千载映兹山。